S. Janiš, poslanec: (2007-10-23):
Vážený pán podpredseda, pán minister, kolegyne, kolegovia, zásadnou otázkou pri schvaľovaní návrhu novely zákona o zdravotných poisťovniach je to, či podporíme nárast úlohy štátu, a tým aj politického vplyvu v zdravotníctve, alebo nie. A aby nám všetkým bolo jasné, o čom rokujeme, zacitujem z uznesenia vlády č. 462 z 23. mája tohto roku. „Treba dosiahnuť také legislatívne, inštitucionálne a ekonomické nástroje, ktoré budú postupne viesť k vytvoreniu jednej verejnoprávnej zdravotnej poisťovne.“ Koniec citátu. O tomto je táto novela. O tomto. Vo verejnosti sa síce snažíte všetko točiť okolo zisku, ale váš problém nie je v zisku zdravotných poisťovní. Váš problém je tak ako v druhom dôchodkovom pilieri, že vy nemôžete s týmito peniazmi disponovať, nemôžete ich manažovať, lebo nie sú v poisťovniach, kde máte politický vplyv. A táto novela nie je o ničom inom ako o medzikroku k naplneniu uznesenia vlády z mája tohto roku, ako vytlačiť súkromné zdravotné poisťovne z trhu. Lebo, ak by platila vaša téza, zisk musíš vrátiť, tak to znamená, že ak poisťovne urobia stratu, tak im ju niekto nahradí? No, z logiky zákona by to tak malo byť. Zdá sa vám to ale normálne? Mne nie. Položme si ale základnú otázku. Základnú otázku, ktorú si kladie pacient a občan. Je konkurencia a súťaž na trhu poisťovní pre pacienta dobrá alebo zlá? Ja hovorím, konkurencia je dobrá a nutná a kto konkurenciu najviac potrebuje, tak je to práve prebyrokratizovaný a neefektívny štátny aparát a všetky jeho organizácie vrátane jeho nemocníc. Sú len dve možnosti, prečo taký veľký tlak na likvidáciu konkurencie. Prvá je neznalosť postavenia a funkcií zdravotných poisťovní. Toto však vylučujem. A tak platí tá druhá, a to je snaha mať všetky peniaze z výberu zdravotného poistenia pod svojou kontrolou, aby s nimi mohol disponovať len štát, teda vy. To isté sa deje aj pri likvidácii druhého sporivého piliera dôchodkovej reformy. A keďže nebude konkurencia, bude len monopol, jedna štátna zdravotná poisťovňa, tak tá bude uzatvárať zmluvy, s kým chce a za podmienok, akých ona chce. Pôjde pritom o poisťovňu, ktorá je pod priamou politickou kontrolou tej moci, ktorá ovláda ministerstvo, v tomto prípade je to strana SMER. Ale treba si uvedomiť aj to, že útok na konkurenciu je priamym útokom na transparentnosť v systéme. Jeden a ten istý bude mať v ruke komplet celé zdravotné poistenie a ten istý bude mať súčasne všetky zariadenia verejnej minimálnej siete. Jeden a ten istý bude mať peniaze z poistenia a jeden a ten istý bude mať pod palcom všetky zariadenia verejnej zdravotnej siete. Tej siete, kde poisťovne musia uzatvoriť zmluvu. No a čo sa stane. Postupne sa budú z trhu vytláčať nepohodlní, neposlušní, so stavom v zdravotníctve nespokojní poskytovatelia, celé nemocnice, všeobecní lekári, špecialisti, svalzové zložky. Skúste sa ozvať a skončíte, lebo štátna poisťovňa pod politickým vplyvom bez zákonných pravidiel neuzatvorí s poskytovateľom zmluvu. A ten to potom môže zabaliť. Jednoducho cez vami riadenú monopolnú štátnu poisťovňu budete držať v šachu všetkých poskytovateľov, hlavne neštátnych, teda tých, čo sú mimo vašej siete. A dôkazy dnes sú už viac ako zrejmé. Sami navrhujete proti vôli celého neštátneho zdravotníckeho sektora aj odbornej verejnosti, že verejnú minimálnu sieť budú tvoriť výhradne štátne zariadenia. Výhradne štátne zariadenia. Nie efektivita zariadenia, nie kvalita poskytovaných služieb, ale zriaďovateľ je jediným kritériom. A čo na to hovorí pacient? Toho ste sa spýtali? Štátne zdravotníctvo sa zadlžuje. Robí neefektívne a bude sa zadlžovať čím ďalej, tým viac a bude čím ďalej, tým viac odčerpávať zdroje zo zdravotníctva nie na základe výkonov, nie na základe kvality, ale na základe zlého hospodárenia. V celej tejto vašej filozofii tohto návrhu zákona mi chýba jeden základný prvok občan – pacient. Pýtali ste sa ho? Zdôvodnili ste mu, prečo chcete vytvoriť jednu monopolnú štátnu zdravotnú poisťovňu? Je, pán minister, dostatočným dôvodom tých 7 listov z viac ako 1 000, v ktorých vás občania žiadajú o zavedenie jednej poisťovne? V čom je to, čo teraz robíte pre občana lepšie a výhodnejšie ako súčasný stav? Čo dostane navyše oproti súčasnému stavu? Tá druhá strana oslovila občanov petíciou, o ktorej nechcete rokovať. Spýtala sa ľudí a oni jasne odpovedali. Je tu tiež celý rad prieskumu verejnej mienky, od januára minimálne päť, v ktorých sa občania vyslovili proti vašim zámerom. Veľmi, veľmi vo svojom marketingu využívate to, že vytvárate dojem, že zisk zdravotných poisťovní sa získava na úkor platov lekárov či sestričiek. Ale to je obyčajná hlúposť. Zneužívate, že ľudia nepoznajú funkcie zdravotných poisťovní a nevidia do toho. Spoliehate sa na to, že ľudia nevidia do toho, ako ste neschopní urobiť vo vami spravovaných zdravotníckych zariadeniach poriadok. Vytvárate falošnú ilúziu, že zisk zdravotných poisťovní sa bude používať len na financovanie sektora. Vy si naozaj myslíte, že ak  zdravotným poisťovniam zakážete používať zisk, že tu nastane raj v zdravotníctve? Veď si len spomeňte, v akom stave tu bol takzvaný neziskový model verejného zdravotného poistenia pred rokom  2002. Model, ktorý vy dnes opäť presadzujete a chcete zaviesť do praxe. No, oživím vám pamäť. Kumulatívny dlh v zdravotníctve je viac ako 20 miliárd, pričom zdravotné poisťovne boli zadlžené viac ako 5 miliardami. Dnes, keď sú zdravotné poisťovne efektívne, vám to kole oči. Preto robíte vo verejnosti zo zdravotných poisťovní len prerozdeľovača peňazí. Vytvárate dojem, že zdravotná poisťovňa akoby odťala z balíka peňazí svoj zisk a len zvyšok pustí do systému. Nie je to pravda. Nie je to pravda. Porovnali ste plusy a mínusy konkurencie a monopolu v poistení napríklad vo vzťahu k pacientovi? Neporovnali. A na základe čoho ste zistili, že súčasná pluralita zdravotných poisťovní je zlá pre pacienta a treba ju zlikvidovať? Bagatelizujete robotu a význam zdravotných poisťovní, a keby že len bagatelizujete, ale vy neplnením svojich vlastných sľubov, svojho vlastného vládneho programu zabraňujete ešte väčšej konkurencii medzi poisťovňami. Zabraňujete ľuďom mať lepšiu zdravotnú starostlivosť. A to nie je pekné, pán minister. Jediné, čo robíte, je, že vytvárate jednu dymovú clonu za druhou. Robíte sa, že robíte, a pritom nerobíte nič. Analýza za analýzou, štatistiky a opäť analýza. Nič o kvalite, nič o systéme, stále len vypúšťanie balónikov do verejnosti a strnulé očakávania, ako na to zareagujú médiá, ako na to zareaguje opozícia, analytici, zdravotníci, a keď je zle, tak opäť iba analyzujete. Zúfalo sa snažíte predložiť do vlády niečo, čo by sa dalo aspoň z diaľky nazvať ako racionalizácia zdravotníctva. Najnovšie už mesiac neviete spočítať dlhy svojich nemocníc a vláda stále odkladá tento materiál. Ale čo určite viete, že treba jednu štátnu zdravotnú poisťovňu. Dámy a páni, zdravotné poisťovne plnia dve základné funkcie. Zabezpečujú v zdravotníctve solidaritu, aby zdravotná starostlivosť bola poskytnutá všetkým poistencom, všetkým občanom bez ohľadu na to, koľko do systému platia a ako dlho do systému platia a druhá základná funkcia zdravotnej poisťovne, nakupujú zdravotnú starostlivosť pre svojich poistencov, nakupujú u poskytovateľov, v nemocniciach a u lekárov. A toto je gro činnosti zdravotnej poisťovne. Berú na seba finančné riziko tým, že garantujú, že každý ich poistenec zdravotnú starostlivosť dostane a šetria vzácne zdroje zdravotníctva tým, že kontrolujú, ako efektívne je zdravotná starostlivosť poskytovaná. Poviem to ešte aj inak, aby sme si rozumeli. Dobrá, efektívne hospodáriaca zdravotná poisťovňa za tie isté peniaze zabezpečí tú istú zdravotnú starostlivosť pre viac svojich poistencov ako iná, nie efektívne hospodáriaca poisťovňa. A prečo je to tak? Lebo je tu konkurencia, je tu viac poisťovní, je tu boj o pacienta, o poistenca. A v čom je tento konkurenčný systém zlý pre pacienta? V čom je zlý pre zdravotníctvo? V tom, že bude viac pacientov odliečených za tie isté peniaze? V tom, že bude mať občan voľbu? Ale veď to je dobré. Voláte, že máte málo peňazí v zdravotníctve a urobíte tu monopol poisťovne, ktorý vám zabezpečí v systéme za tie isté peniaze menej výkonov. Za tie isté peniaze menej odliečených pacientov. Urobíte povinnú sieť zo štátnych zariadení a budete tu mať za tie isté peniaze menej muziky. A kde tu je pacient? Veď jemu vedome pripravujete pascu. Veď práve odborný a efektívny nákup zdravotnej starostlivosti znamená, že poisťovne musia vykonávať zodpovedne revízne činnosti. Musia vedieť posúdiť, aká liečba je pre pacienta zdravotnícky účinná a ekonomicky efektívna. Veď práve na základe tohto môžeme a aj vy môžete hovoriť o solidarite v zdravotníctve. Veď tie poisťovne, pán minister, proti ktorým tak brojíte, vám zefektívňujú zdravotníctvo. Poisťovne všetky aj tie vaše, pán minister, sú tie, ktoré vyvíjajú tlak na poskytovateľov, aby sa správali efektívne a aby tým poskytovali pacientovi lepšie služby. Alebo si myslíte, že všetky poisťovne sú rovnako efektívne? Stačí vám úplne málo, dámy a páni z koalície. Porovnajte si hospodárenie jednotlivých zdravotníckych zariadení výkonmi a službami porovnateľnými, posúďte si ich štruktúru nákladov a zistíte, aké sú veľké rozdiely. A stačí, ak budete porovnávať dve položky – lieky a špeciálny zdravotnícky materiál. Nič viac nemusíte porovnávať a zistíte, aké veľké sú rozdiely. Ak je v systéme pluralita a občan má právo výberu, v tomto prípade poisťovne, tak sú motivované na hospodárnom nakladaní so zdrojmi v zdravotníctve, aby zabezpečili čím viacej kvalitnejšej zdravotnej starostlivosti. Dámy a páni, dnes je úplne jasné, že súčasná vládna moc v zdravotníctve zlyháva tam, kde je funkcia štátu nevyhnutná a nezastupiteľná. V stanovovaní pravidiel. Najmä v cenotvorbe zdravotníckych výkonov na mŕtvom bode a v liekovej politike. Ešte horšie ako na mŕtvom bode. A, naopak, vládna moc sa snaží presadzovať tam, kde najviac škodí. Nekompetentne zasahuje do toho, ako sa vykonávajú zdravotnícke služby. Vo vašich štátnych nemocniciach dlhy rastú jedna radosť. Veď aj prečo by nerástli? Však sa zadlžovať môžu. Nič im nehrozí. Sú predsa príspevkové organizácie štátu, účty majú v štátnej pokladnici, napríklad z pána ministra, Sociálnej poisťovni neplatia, však načo by platili, veď tam platia všetci ostatní občania, neštátne nemocnice, súkromné spoločnosti. No, sveta im je žiť. Že iné nemocnice dlh robiť nemôžu, lebo nemajú nad sebou strýčka štát a dane ľudí, to vláde vôbec nevadí. To napriek zníženej sadzbe DPH na lieky, napriek silnejšej korune, napriek tomu, že do zdravotníctva prišlo o miliardy viac, sa štátne nemocnice zadlžujú viac a viac. Toto vám tiež nevadí? A vy k tomuto zadlžujúcemu sa štátnemu bloku vytvárate ďalšieho štátneho sparing partnera – monopolnú štátnu poisťovňu. No zbohom. Vy si naozaj myslíte, že toto štátne verejnoprávne duo zachráni zdravotníctvo? Urobí ho efektívnejším, lepším a pružnejším? Vy si to ozaj myslíte? Ja som presvedčený, že si to nemyslíte, a som presvedčený o tom, že vám vôbec nejde o efektívne zdravotníctvo. Vám ide len o to, aby ste mohli byť pri peniazoch a čo najväčších, dokedy ste pri moci. A zopakujem to ešte raz. Vám ide len o to, byť pri peniazoch, a to čo najväčších, dokedy ste pri moci. Že to zadlžite, že necháte po sebe spúšť, to vám nevadí. Nevadí vám, že aj do budúcnosti vytvárate ľuďom pascu, ktorú oni dnes nevidia a necítia. Lebo však ste zdedili plnú kasu peňazí, ešte aj rozbehnutú ekonomiku. Keď prídu v spoločnosti problémy, z vášho dnešného bačovania od buka do buka, tak tu už nebudete. Lebo, ak by to tak nebolo, nelikvidovali by ste to, čo sa rozbieha, nelikvidovali by ste to, čo vytvára tlak na efektivitu a čo v konečnom dôsledku zabezpečuje občanovi pacientovi dlhodobo lepšiu starostlivosť. Dámy a páni z koalície, skôr, ako ma odsúdite za moje vystúpenie, vypýtajte si od pána ministra hospodárenie jeho zdravotníckych zariadení. Spýtajte sa pacienta, čo dostal viac oproti minulosti, keď sa dnes v zdravotníctve míňa o miliardy viac. A spýtajte sa ho následne, kde boli použité tie navyše miliardy v systéme. Väčšina tých miliárd je fuč. Rozplynula sa mimo systému bez toho, aby zanechala po sebe stopu na kvalite, efektivite pre pacienta. A na záver mi dovoľte ešte maličkú prosbu. Rokujeme o vašom vládnom návrhu zákona, rokujeme o vašom jedenapolročnom vládnutí. Ďakujem.